Diana Morant: 'L'aprovació del projecte per al desdoblament de la CV-60 entre l'Olleria i Terrateig és un avanç per a tornar a reconnectar les comarques centrals valencianes'
03 novembre 2020

## Diana Morant: 'L'aprovació del projecte per al desdoblament de la CV-60 entre l'Olleria i Terrateig és un avanç per a tornar a reconnectar les comarques centrals valencianes'03 novembre 2020Última actualització: 14 juliol 2025

![](../gestion/img/ao2514-copia.jpg)  
  

L'alcaldessa de Gandia, Diana Morant, ha mostrat la seua satisfacció davant l'anunci de la Conselleria d'Obres Públiques de l'aprovació definitiva del projecte bàsic per al desdoblament de la CV-60 entre l'Olleria i Terrateig. Es tracta d'un important avanç per a convertir en realitat "_una infraestructura històricament reivindicada per la societat que tornarà a reconnectar les comarques centrals valencianes_", ha manifestat Morant.  
  
Actualment, la CV-60 té tres trams. El conseller de Política Territorial, Obres Públiques i Mobilitat, Arcadi España, ja va anunciar en una visita recent a Gandia que el tram 1, des de l'Olleria fins a Terrateig i que ara ha estat aprovat, comptava amb l'informe d'impacte ambiental favorable. D'altra banda està el tram 2, des de Terrateig a Palma de Gandia, que presenta secció d'autovia. I el tram 3, des de Palma de Gandia fins a la CV-680, el projecte bàsic del qual 'Connexió de l'autovia CV-60 amb la N-332. Tram: Palma de Gandia-Gandia', va ser impulsat per la Conselleria fa mesos i actualment està en fase de redacció.  
  
Morant ha expressat que aquesta és una "excel·lent" notícia per a les comarques centrals, ja que és un pas més per a aconseguir una infraestructura que millore la connexió de la costa amb l'interior. En definitiva, el desdoblament de la CV-60 permetrà que la Safor torne a ser la comarca de costa "de referència" per a les comarques d'interior.  
  
L'alcaldessa ha recordat també que es posarà fi a la precarietat de la infraestructura viària que amb el pas dels anys ha anat desconnectant a la població. A més, suposarà un "_autèntic revulsiu_" per a l'economia, per al turisme i per als sectors productius de les comarques centrals valencianes.  
Morant, finalment, ha agraït la implicació de la Generalitat Valenciana, i més concretament del conseller de Política Territorial a l'hora d'atendre una demanda tan fonamental per a les comunicacions de les comarques centrals valencianes.  
  
La patronal empresarial de la Safor també ha aplaudit la notícia. El president, Juan Pablo Tur, ha volgut posar en valor "_aquesta important i necessària infraestructura supracomarcal que dinamitzarà l'economia del nostre territori_", i confia que pròximament s'execute el tram Palma de Gandia-CV 680. "_En aquests durs moments que estem vivint sempre és esperançador l'arribada de bones notícies per a tota la societa_t", ha apuntat Tur.